Kajalunden naturreservat

Kajalunden naturreservat omfatter en kolle sør for tunet på Evje herregård i Rygge. Reservatet er omgitt av en golfbane, og avgrenses i sør av en kraftlinje. Kollen er bevokst med edelløvskog, av typen smyle-bøkeskog. Bøken stammer fra en utplanting omkring 1870, og det finnes trær som antas å være over 150 år gamle. Sør i området er det også noe gran og furu, men grana er i ferd med å bli fortrengt av bøk, som er meget konkurransesterk. Det er dermed en pågående suksesjon i reservatet, som er økologisk interessant. Bøken gir et ganske tett tresjikt som gir skyggefull skogbunn, og dermed et ganske sparsomt marksjikt/feltsjikt. I sørvest finnes edelløvskog dominert av ask. Både vegetasjon og dyreliv i reservatet er fredet mot skade og ødeleggelse, og det er ikke tillatt å gjøre tiltak som kan endre naturmiljøet. Dessuten er bålbrenning forbudt. Referanser